जंदे किश हफ्तें दरान बारामुला, पुलवामा ते श्रीनगर जनेह केईएं जिलें च मसूम लोकें गी सुरक्षाबलें पासेआ कथित तौर उप्पर अपनिएं गोलिएं दा नशाना बनाया गेआ ऐ ते एहदे कन्नै इक्के गल्ल सामनै औंदी ऐ जे हत्तेआ दे लाइसेंस कन्नै भारी गिनतरी च तैनात कीत्ते गेदे सुरक्षाबलें दी मौजूदगी च मानवाधिकरें ते इंसानी जिंदें दे बारे च बड्डिआं गल्ला करना इक बकवासनामे थमां घट्ट किश नेईं ऐ। उमर अब्दुल्ला जनेह गब्भरू थमां एह मेद कीत्ती जा करदी ही जे ओह कनूनै दे इस लहुऐ कन्नै भरोचे दे पैहलु गी मसूम करदे होई एहदे हल गी तुप्पने दा जतन करङन। हाल च गै होएए दे लोकसभा चुनाएं दरान केंद्रीय गृहमंत्री पी. चिदम्बरम होरें अपने कश्मीर दे दौरे दरान एह आश्‍वसन दित्ता हा जे चुनाएं परैंत एएफएसपीए गी टहाया जाग जेहदे परैंत मुक्खमंत्री नै इस बारे च इक बेआन जारी करिऐ इस आश्‍वसन गी होर बी मता पुख्ता कीत्ता हा। हुन इ मसले उप्पर अपनी गैंह पिच्दे खिच्चदे होई मुक्खमंत्री बड़ी बशर्मी कन्नै गला करदे न जे एएफएससीए गी संशोधित कीत्ता जाग। इस गल्ला गी समझने च मती अकली दी लोड़ नेईं ऐ जे अंदरो-अंदर केह् खिचड़ी पक्का करदी ऐ।